CELEX: 32021R1355
Language: el
Date: 2021-08-12 00:00:00
Title: Εκτελεστικός κανονισμός (ΕΕ) 2021/1355 της Επιτροπής της 12ης Αυγούστου 2021 σχετικά με τα πολυετή εθνικά προγράμματα ελέγχου για τα κατάλοιπα φυτοφαρμάκων, που οφείλουν να καταρτίσουν τα κράτη μέλη (Κείμενο που παρουσιάζει ενδιαφέρον για τον ΕΟΧ)

13.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/120
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1355 ΤΗΣ ΕΠΙΤΡΟΠΗΣ
         της 12ης Αυγούστου 2021
         σχετικά με τα πολυετή εθνικά προγράμματα ελέγχου για τα κατάλοιπα φυτοφαρμάκων, που οφείλουν να καταρτίσουν τα κράτη μέλη
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων και άλλων επίσημων δραστηριοτήτων από τις αρμόδιες αρχές των κρατών μελών με σκοπό την επαλήθευση της συμμόρφωσης με τη νομοθεσία της Ένωσης όσον αφορά, μεταξύ άλλων, τον τομέα της ασφάλειας των τροφίμων σε όλα τα στάδια της παραγωγής, της μεταποίησης και της διανομής. Προβλέπει ειδικούς κανόνες για τους επίσημους ελέγχους σε σχέση με ουσίες των οποίων η χρήση μπορεί να οδηγήσει στην παραμονή καταλοίπων τους στα τρόφιμα και τις ζωοτροφές.
                  
               
                     (2)
                  
                  
                     Ο κανονισμός (ΕΕ) 2017/625 απαλείφει το άρθρο 30 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (2), το οποίο ωστόσο παραμένει σε ισχύ έως τις 14 Δεκεμβρίου 2022 εκτός αν καθοριστεί νωρίτερη ημερομηνία μέσω κατ’ εξουσιοδότηση πράξης. Το εν λόγω άρθρο 30 καθορίζει ειδικές απαιτήσεις για την κατάρτιση πολυετών εθνικών προγραμμάτων ελέγχου για τα κατάλοιπα φυτοφαρμάκων, με βάση τους κινδύνους, τα οποία έχουν ως διττό στόχο την εκτίμηση της έκθεσης των καταναλωτών και της συμμόρφωσης με τη νομοθεσία.
                  
               
                     (3)
                  
                  
                     Το άρθρο 110 του κανονισμού (ΕΕ) 2017/625 προβλέπει ελάχιστες απαιτήσεις για το περιεχόμενο των πολυετών εθνικών σχεδίων ελέγχων. Αυτές όμως δεν λαμβάνουν υπόψη τις ειδικές πρακτικές ρυθμίσεις που χρειάζονται για την κατάρτιση των πολυετών εθνικών προγραμμάτων ελέγχου για τα κατάλοιπα φυτοφαρμάκων.
                  
               
                     (4)
                  
                  
                     Ως εκ τούτου, είναι σκόπιμο να καθοριστούν ειδικές απαιτήσεις για την κατάρτιση των πολυετών εθνικών προγραμμάτων ελέγχου για τα κατάλοιπα φυτοφαρμάκων, τα οποία θα πρέπει να αποτελούν μέρος των πολυετών εθνικών σχεδίων ελέγχων. Είναι ιδιαίτερα σημαντικό να διασφαλιστεί ότι το σύστημα ελέγχων λαμβάνει υπόψη τον σκοπό της εκτίμησης της έκθεσης των καταναλωτών και της συμμόρφωσης με τον κανονισμό (ΕΚ) αριθ. 396/2005.
                  
               
                     (5)
                  
                  
                     Δεδομένου ότι το άρθρο 30 του κανονισμού (ΕΚ) αριθ. 396/2005 παύει να εφαρμόζεται από τις 15 Δεκεμβρίου 2022, ο παρών κανονισμός θα πρέπει να εφαρμόζεται από εκείνη την ημερομηνία.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πολυετή εθνικά προγράμματα ελέγχου για τα κατάλοιπα φυτοφαρμάκων
            
               1.   Τα κράτη μέλη καταρτίζουν πολυετές εθνικό πρόγραμμα ελέγχου για τα κατάλοιπα φυτοφαρμάκων, ως τμήμα του οικείου πολυετούς εθνικού σχεδίου ελέγχων. Επικαιροποιούν ετησίως το πολυετές πρόγραμμα.
            
            
               2.   Τα εν λόγω προγράμματα έχουν ως βάση τους σχετικούς κινδύνους και αποσκοπούν στην εκτίμηση της έκθεσης των καταναλωτών και της συμμόρφωσης με τον κανονισμό (ΕΚ) αριθ. 396/2005. Τα προγράμματα προσδιορίζουν κατ’ ελάχιστον τα εξής:
               
                           α)
                        
                        
                           τα προϊόντα από τα οποία πρέπει να λαμβάνονται δείγματα·
                        
                     
                           β)
                        
                        
                           τον αριθμό των δειγμάτων που πρέπει να λαμβάνονται και τις αναλύσεις που πρέπει να πραγματοποιούνται·
                        
                     
                           γ)
                        
                        
                           τα φυτοφάρμακα που πρέπει να αναλύονται·
                        
                     
                           δ)
                        
                        
                           τα κριτήρια για την κατάρτιση των προγραμμάτων, συμπεριλαμβανομένων:
                           
                                       i)
                                    
                                    
                                       των συνδυασμών φυτοφαρμάκου–προϊόντος που πρέπει να επιλέγονται·
                                    
                                 
                                       ii)
                                    
                                    
                                       του αριθμού δειγμάτων που λαμβάνονται από εγχώρια και μη εγχώρια προϊόντα·
                                    
                                 
                                       iii)
                                    
                                    
                                       της κατανάλωσης των προϊόντων ως μερίδιο του εθνικού διαιτολογίου·
                                    
                                 
                                       iv)
                                    
                                    
                                       του προγράμματος ελέγχου της Ένωσης· και
                                    
                                 
                                       v)
                                    
                                    
                                       των αποτελεσμάτων προηγούμενων πολυετών εθνικών προγραμμάτων ελέγχου.
                                    
                                 
                     
            
               3.   Τα κράτη μέλη συμμετέχουν στο πολυετές ενωσιακό πρόγραμμα ελέγχου όπως ορίζεται στο άρθρο 29 του κανονισμού (ΕΚ) αριθ. 396/2005.
            
         
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 15 Δεκεμβρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 095 της 7.4.2017, σ. 1.
         
            (2)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).